b'\n_START_ARTICLE_\nThe Killers\n_START_SECTION_\nHistoria\n_START_PARAGRAPH_\nYhtye saavutti suosiota vuonna 2004 julkaistulla Hot Fuss -debyyttialbumillaan, jonka kappaleet k\xc3\xa4sitteliv\xc3\xa4t yhtyeen kotikaupunkia, Las Vegasia, ja sen glamourint\xc3\xa4yteist\xc3\xa4 imagoa. Levy oli yhteens\xc3\xa4 173 viikkoa Yhdistyneen kuningaskunnan virallisella albumilistalla, mik\xc3\xa4 tekee siit\xc3\xa4 pisimp\xc3\xa4\xc3\xa4n listalla olleen levyn 2000-luvun aikana. Yhdysvalloissa se nousi Billboard 200 -listan sijalle seitsem\xc3\xa4n. _NEWLINE_The Killers ei j\xc3\xa4\xc3\xa4nyt paikoilleen menestyksens\xc3\xa4 j\xc3\xa4lkeen vaan alkoi valmistella seuraavaa levy\xc3\xa4\xc3\xa4n. Levyn kirjoittamisesta vastannut laulaja Brandon Flowers on luonnehti Sam\'s Town -albumia "hengelliseksi omael\xc3\xa4m\xc3\xa4kerrakseen". Kappaleet k\xc3\xa4sitteliv\xc3\xa4t vanhanaikaisten amerikkalaisten arvojen nostalgiaa ottaen paljon vaikutteita Bruce Springsteenin tuotannosta. Albumi julkaistiin vuonna 2006, jolloin se sijoittui Billboard 200 -listalla edelt\xc3\xa4j\xc3\xa4\xc3\xa4ns\xc3\xa4 paremmin nousemalla korkeimmillaan toiselle sijalle. Levy sai kriitikoilta ristiriitaisen vastaanoton. Vuosikymmenen lopussa Rolling Stone -lehden lukijat \xc3\xa4\xc3\xa4nestiv\xc3\xa4t sen 2000-luvun aliarvostetuimmaksi levyksi._NEWLINE_B-puolista, julkaisemattomasta materiaalista ja covereista koostuva kolmas albumi Sawdust julkaistiin marraskuussa 2007. Nelj\xc3\xa4s albumi Day & Age ilmestyi marraskuussa 2008. Se nousi parhaimmillaan Billboard 200 -listan sijalle 6. Yhtyeen musiikkityyli siirtyi Day & Age -albumilla popimman tanssimusiikin suuntaan_NEWLINE_The Killersin viides albumi Battle Born julkaistiin vuonna 2012. Se nousi ensimm\xc3\xa4isell\xc3\xa4 viikollaan Billboardin kolmannelle sijalle. _NEWLINE_Yhtye esiintyi Suomessa ensimm\xc3\xa4isen kerran Helsingin j\xc3\xa4\xc3\xa4hallissa vuonna 2007 ja toisen kerran Helsingin Hartwall Areenalla vuonna 2013. Yhtye oli Sein\xc3\xa4joella j\xc3\xa4rjestett\xc3\xa4v\xc3\xa4n Provinssirockin p\xc3\xa4\xc3\xa4esiintyj\xc3\xa4 kes\xc3\xa4ll\xc3\xa4 2017. The Killers esiintyi nelj\xc3\xa4nnen kerran Suomessa Helsingin Hartwall Areenalla 24. hein\xc3\xa4kuuta 2018.'